Lagt af stað í keppnina . Mynd : Gunnar Gunnarsson Hjólreiðakeppnin Tour de Ormurinn var haldinn í sjöunda sinn laugardaginn 11. ágúst . Aldrei hafa fleiri tekið þátt í keppninni en alls tóku þátt 62 hjólarar . Tour de Ormurinn er haldinn af UÍA og hefur vaxið ár frá ári , enda sérlega falleg leið sem er hjóluð . Í Tour de Orminum er hægt að keppa bæði í liðum og sem einstaklingur , en hægt er að velja um 68 eða 103 km hring . Brautarmet voru sett bæði í liðakeppni og unglingaflokki , en í unglingaflokki kom fyrstur í mark Rafael Rökkvi Freysson sem bætti fyrra brautarmet um 15 og hálfa mínútu . Tour de Ormurinn er hluti af svokölluðum Álkarli , austfirskri þríþraut sem samanstendur , auk Ormsins , af Barðsneshlaupi og Urriðavatnssundi .